2015-07-10

Mažoji kultūros sostinė – Naisiai kviečia į festivalį visai šeimai „Naisių vasara 2015“

Liepos 11–12 dienomis į Naisius, mažąją Lietuvos kultūros sostinę, šeštą kartą šeimas sukvies didžiausias blaivus festivalis Lietuvoje „Naisių vasara 2015“. Festivalio dalyviai galės pasidžiaugti išskirtine programa, kurioje daug puikios muzikos, edukacinių veiklų, kokybiško šeimų užimtumo, įspūdingų parodų ir mugių. Antroji festivalio diena bus skiriama sportui ir mažiesiems atlikėjams. Dvi dienas trunkanti šventė – nemokama ir blaivi. Bus galima pasidžiaugti baigiama statyti milžiniška Baltų arena, naujais tvenkiniais, gražiai tvarkoma Naisių gyvenviete.

Naisiai, kaip pirmoji Lietuvoje mažoji kultūros sotinė, visus metus rengia ypatingai daug renginių: tai ir Bardų festivalis, kurio metu kiekvieną penktadienį žymiausi Lietuvos bardai savo dainomis džiugina žiūrovus, tai ir tradicinės, ir naujai švenčiamos šventės. Festivalio „Naisių vasara“ metu bus paskelbiamos 2016-ųjų metų dešimt Mažųjų Lietuvos kultūros sostinių, joms bus įteikiamos mažųjų kultūros sostinių vėliavos. Mažosioms kultūros sostinėms išrinkti konkursą rengė Lietuvos kaimo bendruomenių asociacija. Kaip teigia Kultūros mecenatas, šios idėjos iniciatorius Ramūnas Karbauskis: „rinkti mažąsias Lietuvos kultūros sostines svarbu ir reikalinga, nes tai puikus įrodymas, kad ir mažuose miesteliuose ir kaimuose kultūra yra gyva, tai puiki galimybė kultūrai augti.“

Mažoji kultūros sostinė – Naisiai kviečia į festivalį visai šeimai „Naisių vasara 2015“. Daugiau informacijos puslapyje [www.naisiuvasara.lt](http://www.naisiuvasara.lt)

Festivalio „Naisių vasara“ globėja Rima Baškienė

Telefonas 869842173